Pööre saabus umbes kuus aastat tagasi, kui ta uude firmasse tööle suundununa Tallinna tehnikaülikooli gaasiseadmete algväljaõppele ja sealt edasi Leetu praktikale saadeti. "Siis tekkiski mõte, et võiks oma poolelijäänud õpinguid jätkata," mäletab ta, kuidas "krõks" ära käis. Mõeldud, tehtud ja nii saigi Tartu täiskasvanute gümnaasium Üllar Küti nime "kaheksandike" sekka kirja panna. Klassikaaslaste kõrval näis Üllar ikka paras onu -  28-aastane, enamikust kümme aastat vanem. "Plikad algul itsitasid küll," muigab mees. Itsitasid ja kadusid koolist nelja tuule poole, onu Üllar aga lõpetas koos paari teise klassikaaslasega pooleteise aasta pärast põhikooli. "Pooleli jätjaid oli ikka väga palju," tõdeb ta. "Sügisel polnud klassis kohta, kuhu istuda, aga kevadel vali endale koht, kuhu vaid tahad."